MUDr. **Karl Schawerda**  alebo **Carl Schawerda** (\* 4. február 1869, Újezd na Moravě – † 11. september 1945, Viedeň) bol významný, ale menej známy rakúsky lekár českého pôvodu. Gynekológ a entomológ – lepidopterológ, ktorý sa venoval hlavne výskumu nočných motýľov, ale má význam tiež ako autor opisu niektorých nových individuálnych foriem pri druhu jasoňa červenookého (*Parnassius apollo* Linnaeus, 1758).

MUDr. Karl Schawerda sa narodil v Újezdě na Morave v Česku 4. hebruára 1869 v rodine železničného inžiniera. Po skončení základného a stredného vzdelania pokračoval v štúdiu na univerzite vo Viedni, kde študoval medicínu. Po promóciách v roku 1894 pôsobil ako lekár – gynekológ. Spočiatku pôsobil asi 4 roky v Allgemeinen Krankenhaus a v St. Anna Kinderhospital. Neskôr pracoval ako gynekológ a pôrodník vo Viedni. V svojej praxi dosiahol hodnosť, označovanú ako „Obermedizinalrat" – „vrchný zdravotnícky radca".

Počas svojho života sa zaoberal ako svojim koníčkom entomológiou. Opísal viacero nových druhov motýľov, z ktorých majú význam napr.: *Horisme laurinata* Schawerda, 1919, *Dendrolimus pini* ssp. *iberica* Schawerda, 1926, *Hadena consparcatoides* Schawerda, 1928, *Charissa predotae* Schawerda, 1929, *Noctua interjecta* ssp. *caliginosa* Schawerda, 1919, *Noctua interjecta* Schawerda, 1919, *Scirpophaga xanthopygata* Schawerda, 1922, *Artimelia latreillei* ssp. *lusitanica* Schawerda, 1934, *Neocrambus wolfschlaegeri* Schawerda, 1937, *Antonechloris sardinica* Schawerda, 1934, *Lozotaenia straminea* Schawerda, 1936, *Aglia tau* ssp. *hemitaenia* Schawerda, 1924, *Achlya hoerburgeri* Schawerda, 1924, *Caradrina clara* Schawerda, 1928, *Chesisa zuellichi* Schawerda, 1939, *Diaphora luctuosa* ssp. *djamila* Schawerda, 1910, *Hada nana* ssp. *nevadensis* Schawerda, 19??, *Chesias pinkeri* Schawerda, 1939, a pod.

Jeho menom bolo pomenovaných viacero druhov, prípadne foriem motýľov.

Okrem zbierania a opisu nových druhov a poddruhov motýľov robil tiež faunistický výskum a zozbieral značnú zbierku motýľov, ktorá mala asi 50 000 exemplárov. T. č. je z časti táto zbierka uložená v Naturhistorisches Museum vo Viedni. Menšia časť jeho zbierky, hlavne palearktické druhy skupiny malých motýľov (*Microlepidoptera*) je uložená v rámci zbierky H. G. Amsela od roku 1937 v Übersee-Museum v Brémach.

Dr. Karl Schawerda zomrel 11. septembra 1945 vo Viedni.

Zdroje informácií o autorovi
----------------------------

* Anonym: Schawerda, Karl (1869 – 1945). In: Österreichisches Biograpfisches Lexikon: 1815 – 1950, Bd. 10 (Lfg. 46), 54.
* Durbešić, P. 1985. Počeci entomoloških istraživanja u Hrvatskoj s bibliografijom (od prvih pisanih podataka do osnutka Jugoslavenskog entomološkog društva 1926. godine). Acta entomol. Jugosl. 1984. Vol. 20. Suppl.: 7 – 56.
* Horn, W. Kahle, I. Friese, G. Gaedike, R.: 1990, Collectiones entomologicae. Eine Kompendium ... Teil. I & II, Akad. d. Landw. d. DDR, Berlin, 573.
* Nonveiller, G.: 1999, The Pioneers of the Research on the Insects of Dalmatia: 248 – 249.
* Killy, W. & Vierhaus, R.: 1999, Schawerda Karl, Deutsche Biographische Enzyklopädie (DBE), Band 8, K. G. Saur, München, 578.
* Gaedike, R. & Groll, E. K. eds. 2001, Entomologen der Welt (Biografien, Sammlungsverbleib). Datenbank, DEI Eberswalde im ZALF e. V.: „Schawerda Karl".

Bibliografia
------------

* Schawerda, K.: 1908, Bericht über lepidopterologische Sammelreisen in Bosnien und in der Hercegovina. Jahr. des Wiener Ent. Ver. Jahrg. XIX: 85 – 126.
* Schawerda, K.: 1910, Zwei Arctiidenformen aus Bosnien und der Hrzegowina. Verhandlungen der kaiserlich – königlichen zoologisch – botanischen Gesellschaft in Wien, 60, 90 – 93.

Autoritné údaje: * GND: 1029634076
* ISNI: 0000 0003 9958 7480
* VIAF: 294378242